Nóg ŉ klag teen AucampMarietha Aucamp. Foto: Facebook Nog ŉ politieke party gaan ŉ klag teen Marietha Aucamp, die Tshwane-metro se personeelhoof wat verlede Donderdagaand te midde van ŉ mediastorm bedank het, aanhangig maak. Die Congress of the People (Cope) se Tshwane-streek het aangedui daar word Saterdag teen 11:00 ŉ klag van bedrog teen Aucamp by die Pretoria-Sentraal-polisie aanhangig gemaak. “Aucamp is aangestel vir ŉ pos sonder dat sy die nodige kwalifikasies het. Cope wil beklemtoon dat die wanvoorstelling van kwalifikasies ŉ ernstige oortreding is en glo dat genoegsame bewyse bestaan om Aucamp aan te kla,” het die party in ŉ verklaring gesê. Dié klag volg nadat die ANC se Tshwane-streek verlede Donderdag ŉ klag van bedrog teen Aucamp aanhangig gemaak het. Hulle beweer hulle het nog altyd gesê die burgemeester, Solly Msimanga, is nie die ware burgemeester van Pretoria nie en dat Aucamp agter die skerms die toutjies getrek het. Lesego Makhubela, woordvoerder van die ANC-koukus se Tshwane-streek, het gesê toe die DA-administrasie oorgeneem het, was Aucamp raadslid van die DA. “Sy is toe as burgemeesterskomiteelid aangestel en ons het vurig daarop gereageer. Hulle het haar toe verwyder en direk in die kantoor van die burgemeester geplaas en vir haar ŉ pos gegee waarvoor sy nie gekwalifiseerd is nie.” Maroela Media het vroeër berig News24 het berig dat Aucamp die pos van R1,2 miljoen per jaar losgeslaan het ten spyte van die feit dat sy moontlik nie oor die gepaste kwalifikasies vir die pos beskik nie. Volgens die berig het die posadvertensie dit uiteengesit dat die kandidaat ŉ Baccalaureus-graad of gelykstaande kwalifikasie moet hê. Toe Aucamp gevra is hoekom haar persoonlike assesseringsvorm aandui dat sy ŉ Baccalaureus-graad het, het sy geantwoord dat sy nie weet wie daardie dokumente ingevul het nie, want sy het in haar aansoek aangedui dat sy net matriek het.